Γλιστρίδα με ρύζι, ντομάτα, δυόσμο και κεφαλοτύρι
Για ένα γρήγορο βραδινό, όταν επιστρέφετε κουρασμένοι από τις εργασίες της ημέρας, φτιάξτε αυτό το φαγητό με γλιστρίδα και ρύζι. Ανοίξτε κι ένα αρωματικό ξηρό Μοσχάτο!
1 μεγάλο μάτσο γλιστρίδα, καθαρισμένη και χοντροκομμένη (χωρίς τα χοντρά κοτσάνια), 300 γρ. ρύζι, κατά προτίμηση μπασμάτι, 1 μέτριο ξερό κρεμμύδι, σε ψιλά καρέ, 2 μέτριες ώριμες ντομάτες, (ιδανικά ξεφλουδισμένες), σε ψιλά καρέ, τα φύλλα από 1/3 μάτσο φρέσκο δυόσμο, ψιλοκομμένα, 200 γρ. κεφαλοτύρι της αρεσκείας μας, κομμένο σε μικρούς κύβους, 1/2 κουτ. γλυκού μπαχάρι, σε σκόνη, 5 ίνες κρόκος Κοζάνης (προαιρετικά), 80 ml ελαιόλαδο, αλάτι, φρεσκοτριμμένο πιπέρι
Για να φτιάξουμε γλιστρίδα με ρύζι, ντομάτα, δυόσμο και κεφαλοτύρι, σε μια φαρδιά και ρηχή κατσαρόλα ζεσταίνουμε τη μισή ποσότητα ελαιολάδου σε μέτρια φωτιά και σοτάρουμε το κρεμμύδι για περίπου 3 - 4 λεπτά, μέχρι να μαλακώσει λίγο.  Ρίχνουμε το ρύζι και τη γλιστρίδα, ανακατεύουμε με ξύλινη κουτάλα και συνεχίζουμε το σοτάρισμα για περίπου 1 - 2 λεπτά, μέχρι να λαδωθούν καλά και να μαραθεί λίγο η γλιστρίδα. Πασπαλίζουμε με αλάτι, φρεσκοτριμμένο πιπέρι, το μπαχάρι, και τον κρόκο Κοζάνης (αν βάλουμε), και περιχύνουμε με 600 ml νερό. Χαμηλώνουμε τη φωτιά, ανακατεύουμε με ξύλινη κουτάλα και σιγομαγειρεύουμε για περίπου 10 - 15 λεπτά ή μέχρι να μαλακώσει το ρύζι και να εξατμιστούν τα υγρά.Σκορπίζουμε το τυρί, ανακατεύουμε απαλά και αποσύρουμε από τη φωτιά. Καλύπτουμε την κατσαρόλα με μια πετσέτα κουζίνας και αφήνουμε στην άκρη για περίπου 3 - 4 λεπτά, η πετσέτα θα απορροφήσει τους υδρατμούς και το ρύζι θα μείνει σπυρωτό. Σε ένα μικρό μπολ ανακατεύουμε την ντομάτα με το δυόσμο, το υπόλοιπο ελαιόλαδο, αλάτι και φρεσκοτριμμένο πιπέρι.Μοιράζουμε το γλιστριδόρυζο στα πιάτα, βάζουμε από πάνω το μείγμα της ντομάτας και σερβίρουμε, συνοδεύοντας με χωριάτικο ψωμί.
Ρύζι,Τυρί,Χόρτα , Μυρωδικά